রাজধানী ঢাকায় বলধা গার্ডেনে ফুটেছে দুর্লভ ও দুষ্প্রাপ্য শুগার পাম ফ্লাওয়ার। বর্তমানে বাংলাদেশের একমাত্র জীবিত এ শুগার পাম গাছের ফুল দেখতে এরই মধ্যে প্রকৃতিপ্রেমীরা ভিড় জমাচ্ছেন বলধা গার্ডেনে। তবে এ সুসংবাদের মধ্যে দুঃসংবাদ হলো, এ পাম গাছে মনোমুগ্ধকর এই দৃশ্য গাছটির জীবনে একবারই দেখা যায়। শুগার পামের ফুল ফোটার পর তার প্রায় শত বছরের জীবনের অবসান ঘটে।  গার্ডেন কর্তৃপক্ষ জানায়, শুগার পাম গাছের বৈজ্ঞানিক নাম করিফা ইলিটা। বাগানটি  প্রতিষ্ঠার সময়ই শুগার পামটি রোপণ করা হয়েছিল। সেই হিসাবে গাছটির বয়স প্রায় ১০০ বছর। বলধা গার্ডেনে গিয়ে দেখা যায়, তাল, নারিকেলের মতো লম্বা শুগার পামের মাথায় ফুল ফুটেছে। আর সঙ্গে সঙ্গে শুরু হয়েছে পাতা মরার প্রক্রিয়া।  গতকাল বলধা গার্ডেনে শুগার পাম ফ্লাওয়ার দেখতে গিয়েছিলেন প্রকৃতিপ্রেমী বিপ্রদাশ বড়-য়া। তিনি জানান, পাম গাছ সাধারণত ১০০ বছর বাচে। শুগার পাম মূলত ইন্দোনেশিয়া, মালয়, সাউথ ইনিডিয়া অঞ্চলের পাম জাতীয় গাছ। উল্লিখিত অঞ্চলের রয়াল পাম, বোটল পামসহ বিভিন্ন ধরনের পাম গাছ আমাদের মাটিতে জন্মে। আমাদের দেশের তাল,  নারিকেল, সুপারি ইত্যাদি পাম জাতীয় গাছ।  বিপ্রদাশ বড়ুয়া আরো জানান, শুগার পামে ফুল আসার পর আসবে ফল, ফল থেকে হবে বীজ। বীজ হওয়ার পর গাছটি মারা যাবে। ফুল থেকে বীজ হওয়া পর্যন্ত প্রায় দুই মাস সময় লাগে। তিনি আরো জানান, প্রায় ২৫ বছর আগে মৎস্য ভবন এলাকায় একটি শুগার পাম গাছ ছিল। গাছটি রক্ষা করে ভবনটির গেট তৈরি করা হয়েছিল। কিন্তু গেট তৈরির দুই বছর পর গাছটিতে ফুল আসে এবং যথারীতি মারা যায়। আমাদের দেশে আর কোথাও শুগার পাম আছে কি না জানা যায় না।  এক পায়ে দাড়িয়ে থাকা শুকনো পাতার মধ্যে উকি দেয়া ফুল এক নান্দনিক দৃশ্যের  সমাহার ঘটিয়েছে।